Balatonszabadi

Balatonszabadi község Somogy vármegyében, a Siófoki járásban. Lakosságszám tekintetében a megye legnagyobb községe.

Fekvése 
A megye északkeleti részén található, a Sió csatorna partján, Siófoktól 6 kilométerre délkeletre, Enyingtől nagyjából 10 kilométerre nyugatra. Mindkét várossal a 6401-es út kapcsolja össze, de a siómarosi településrész és az enyingi községhatár közti szakasz szilárd burkolat nélküli földútként húzódik.

Balatonszabadit a legegyszerűbben a 7-es főútról az Aranypartnál dél felé kanyarodva, az M7-es autópálya felett áthaladva lehet elérni, de megközelíthető délnyugat felől, Ságvár-Ádánd-Siójut irányából is, a 6403-as úton.

A település a Balatonboglári borvidék részét képezi.

Története
Szabadi a középkorban Tolna vármegyéhez tartozott. Nevét először az 1332-1337. évi pápai tizedjegyzék említette. 1660-ban Csobáncvár tartozéka. 1715-től a gróf Batthyány család birtokai közé tartozott. Birtokosai 1835-től a gróf Schmiedegg és a gróf Batthyány családok, majd őrgróf Pallavicini Ede voltak. A 20. század elejének adatai szerint a községhez tartozott Kisgát-puszta is, mely 1849-ig gróf Batthyány Kázmér, majd Pallavicini őrgróf birtokaként volt említve.

Részei 
 Siómaros
 Fokszabadi

Közélete

Polgármesterei
 1990–1994: Szerenka József (független)
 1994–1998: Szerenka József (független)
 1998–2002: Szerenka József (független)
 2002–2004: Molnár Árpád (független)
 2005–2006: Krisztin Endre (független)
 2006–2010: Molnár Árpád (független)
 2010–2014: Molnár Árpád (független)
 2014–2015: Tóthné Balogh Mária Margit (független)
 2015–2019: Király Kálmán (független)
 2020-tól: Hosszú-Kanász Eszter (független)

A településen 2005. január 9-én időközi polgármester-választást tartottak, az előző polgármester lemondása miatt.

2015. augusztus 30-án újabb időközi polgármester-választásra (és egyben képviselő-testületi választásra) kellett sort keríteni Balatonszabadiban, ezúttal az előző képviselő-testület önfeloszlatása miatt. A választást az országos átlaghoz mérten kifejezettem sok, összesen nyolc polgármesteri aspiránssal bonyolították le, de a 990 érvényesen leadott szavazatból csak három jelöltnek sikerült száz fölötti számú voksot megszereznie.

A 2019. október 13-án megtartott önkormányzati választás után pedig harmadszor is időközi választást kellett meghirdetni, mert aznap a polgármester-választás tekintetében nem lehetett eredményt hirdetni, szavazategyenlőség miatt. A szavazásra jogosult 2408 helyi lakos közül 1088 fő járult az urnákhoz 13-án, közülük 1070 adott le érvényes szavazatot, ezek pedig épp fele-fele arányban oszlottak meg a hivatalban lévő független polgármester, Király Kálmán és egyetlen, úgyszintén független kihívója, Hosszú-Kanász Eszter között. Az emiatt szükségessé vált időközi választást 2020. február 9-én tartották meg, ezen mintegy 200-zal többen adtak le érvényes szavazatot, a magasabb választói aktivitás pedig Hosszú-Kanász Eszternek kedvezett.

Népesség
A település népességének változása:

	 
A 2011-es népszámlálás során a lakosok 87,1%-a magyarnak, 1,5% németnek, 1,4% cigánynak mondta magát (12,3% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 54,7%, református 11,6%, evangélikus 1,5%, görögkatolikus 0,2%, felekezet nélküli 9,5% (22,1% nem nyilatkozott).

Nevezetességei 

 Itt állítottak a világon először köztéri szobrot Kossuth Lajosnak.

Híres emberek 
 Itt született Szikszay János (Fokszabadi, 1803. október 13. – Nagyigmánd, 1849. július 12.) 1849-es mártír református lelkész.
 Itt született Veszprémi Imre Munkácsy-díjas szobrászművész, akinek egy alkotása megtekinthető a településen (Pusztatorony)
 Itt született Csukás Kálmán Magyar Királyi Vezérkari alezredes (1901. december 13.)

Források
 Borovszky Samu: Somogy vármegye.

Jegyzetek

További információk 
 Balatonszabadi.lap.hu – Linkgyűjtemény

Somogy megye települései
Balaton